### NN 144/2025 (28.11.2025.), Pravilnik o izmjenama i dopuni Pravilnika o sadržaju i strukturi izvještaja izdavatelja za razdoblja tijekom godine te obliku i načinu njihovog dostavljanja Hrvatskoj agenciji za nadzor financijskih usluga

HRVATSKA AGENCIJA ZA NADZOR FINANCIJSKIH USLUGA

2161

Na temelju članka 470. Zakona o tržištu kapitala (»Narodne novine«, broj 65/18, 17/20, 83/21, 151/22, 85/24 i 126/25), Hrvatska agencija za nadzor financijskih usluga na sjednici Upravnog vijeća održanoj 25. studenoga 2025. godine donosi

PRAVILNIK

O IZMJENAMA I DOPUNI PRAVILNIKA O SADRŽAJU I STRUKTURI IZVJEŠTAJA IZDAVATELJA ZA RAZDOBLJA TIJEKOM GODINE TE OBLIKU I NAČINU NJIHOVOG DOSTAVLJANJA HRVATSKOJ AGENCIJI ZA NADZOR FINANCIJSKIH USLUGA

Članak 1.

U Pravilniku o sadržaju i strukturi izvještaja izdavatelja za razdoblja tijekom godine te obliku i načinu njihovog dostavljanja Hrvatskoj agenciji za nadzor financijskih usluga (»Narodne novine«, broj 114/18, 27/21, 26/22 i 32/23) u članku 2. točki 2. riječi: »(»Narodne novine«, br. 65/18, 17/20, 83/21 i 151/22)« zamjenjuju se riječima: »(»Narodne novine«, br. 65/18, 17/20, 83/21, 151/22, 85/24 i 126/25)«.

Članak 2.

U članku 3. iza stavka 6. dodaje se novi stavak 7. koji glasi:

»(7) Izdavatelji polugodišnje i tromjesečne financijske izvještaje sastavljaju u mjeri u kojoj je to primjenjivo u skladu s odgovarajućim odredbama Međunarodnih standarda financijskog izvještavanja.«

U dosadašnjem stavku 7. koji postaje stavak 8. broj: »6« zamjenjuje se brojem: »7«.

Članak 3.

U članku 4. stavku 1. točka 1. mijenja se i glasi:

»1. datoteku u PDF formatu u kojoj se kao jedna cjelovita datoteka dostavljaju:

a) polugodišnji financijski izvještaji

b) međuizvještaj rukovodstva

c) izjava osoba u izdavatelju odgovornih za sastavljanje polugodišnjeg izvještaja i

d) revizorski izvještaj odnosno izvještaj o revizijskom uvidu ako su polugodišnji financijski izvještaji revidirani ili je obavljen revizijski uvid, ili izjava da polugodišnji financijski izvještaji nisu revidirani ili nije obavljen revizijski uvid«.

Članak 4.

U Prilogu 1. točki a) Obrazac pod nazivom Polugodišnji financijski izvještaji »općih« izdavatelja PFI-IZD-POD, u dijelu BILANCA zamjenjuje se novim obrascem pod istim nazivom, njegov je sastavni dio i čini Prilog 1. uz ovaj Pravilnik.

U RAČUNU DOBITI I GUBITKA naziv pozicije AOP 003 »Prihodi od prodaje (izvan grupe)« mijenja se i glasi »Prihodi od prodaje«.

U IZVJEŠTAJU O PROMJENAMA KAPITALA između kolone 15 i kolone 16 dodaje se nova kolona s nazivom »Tečajne razlike zbog preračuna u prezentacijsku valutu«.

Dosadašnje kolone 16. do 20. postaju kolone 17. do 21.

U Prilogu 1. točki b) Obrazac pod nazivom Polugodišnji financijski izvještaji kreditnih institucija PFI-IZD-KI – zamjenjuje se novim obrascem pod istim nazivom, koji čini Prilog 1. uz Pravilnik i njegov je sastavni dio.

U Prilogu 2. točki a) Obrazac pod nazivom Tromjesečni financijski izvještaji »općih« izdavatelja TFI-IZD-POD, u dijelu BILANCA, zamjenjuje se novim obrascem pod istim nazivom i njegov je sastavni dio.

U RAČUNU DOBITI I GUBITKA naziv pozicije AOP 003 »Prihodi od prodaje (izvan grupe)« mijenja se i glasi: »Prihodi od prodaje«.

U IZVJEŠTAJU O PROMJENAMA KAPITALA između kolone 15 i kolone 16 dodaje se nova kolona s nazivom »Tečajne razlike zbog preračuna u prezentacijsku valutu«.

Dosadašnje kolone 16. do 20. postaju kolone 17. do 21.

U Prilogu 2. točki b) Obrazac pod nazivom Tromjesečni financijski izvještaji kreditnih institucija TFI-IZD-KI – zamjenjuje se novim obrascem pod istim nazivom, koji čini Prilog 2. uz Pravilnik i njegov je sastavni dio.

PRIJELAZNE I ZAVRŠNE ODREDBE

Članak 5.

(1) Prve izvještaje za razdoblja tijekom godine u skladu s odredbama članaka 2., 3. i 4. ovoga Pravilnika izdavatelj je obvezan sastaviti i dostaviti za godišnje izvještajno razdoblje koje počinje od 1. siječnja 2026. godine.

(2) Izvještaje za razdoblja tijekom poslovne godine koja je završila 31. prosinca 2025. izdavatelj je obvezan sastaviti i dostaviti u skladu s Pravilnikom o sadržaju i strukturi izvještaja izdavatelja za razdoblja tijekom godine te obliku i načinu njihovog dostavljanja Hrvatskoj agenciji za nadzor financijskih usluga (»Narodne novine«, br. 114/18, 27/21, 26/22 i 32/23).

(3) Obrasci za dostavu podataka iz članka 4. ovoga Pravilnika objavljuju se na internetskim stranicama Hanfe te se iz tehničkih razloga ne objavljuju u »Narodnim novinama«.

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/25-01/02

Urbroj: 326-01-70-72-25-5

Zagreb, 25. studenoga 2025.

Zamjenica predsjednika
 Upravnog vijeća
 Anamarija Staničić, v. r.